Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2021/C 38/03)

Käesoleva dokumendi avaldamine annab õiguse esitada taotlusele vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Plăcintă dobrogeană“

ELi nr: PGI-RO-02510 – 16.5.2019

KPN ( ) KGT (X)

1. Nimetus(ed)

„Plăcintă dobrogeană“

2. Liikmesriik või kolmas riik

Rumeenia

3. Põllumajandustoote või toidu kirjeldus

3.1. Toote liik

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusele vastava toote kirjeldus

„Plăcintă dobrogeană“ on küpsetatud, külmutatud eelküpsetatud või külmutatud küpsetamata valikpagaritoode, mis valmistatakse taignalehtedest ning täidisest, mis koosneb kohupiima ja munadega segatud soolatud pehmest juustust (telemea). Taignalehed saadakse tainast venitades ja tõmmates. Täidisega taignalehed keeratakse rulliks, volditakse ja seatakse spiraalina ümmargusse küpsetusvormi. Toote kaal on vahemikus 500 – 2 000 g. Telemea juustu, kohupiima, munade ja jogurti segu, mida küpsetatakse koos kerkimata taignalehtedega, annab tootele soolase maitse.

Lõikepinnal on näha vaheldumisi kollakasvalge juustutäidise ja taignalehtede kihid.

Pagaritoodet „Plăcintă dobrogeană“ müüakse kolmel kujul:

— küpsetatud, tervena või portsjonitena, mis lõigatakse ja kaalutakse müümise ajal;

— eelküpsetatult külmutatud;

— küpsetamata külmutatud.

Tootel „Plăcintă dobrogeană“ on tänu selle pinnale valatud jogurti- ja munasegule pehme ja õrn konsistents, mis eristab seda teistest sama liiki toodetest, mis on krõmpsuva tekstuuri ja sageli rabeda pealispinnaga. Teine erinevus võrreldes sama laadi toodetega on külmutamata taignalehtede kasutamine: need valmistatakse iga valmistoodete partii jaoks värskest taignast.

Domineerib küpsetatud juustu, taigna ja muna lõhn.

3.2.1. Organoleptilised omadused

Küpsetatud „Plăcintă dobrogeană“ välimus: ühes tükis, küpsetusvormi kujuga, ühtlase poolläikiva pinnaga, pruunistunud, kuid mitte kõrbenud. Koorik on õhuke ja kuldkollane, kohati vasekarva. Lõikepinnal on näha vaheldumisi hele juustutäidis ja kerkimata taignakihid ning (mõnikord) õhumullid.

Külmutatud eelküpsetatud toote välimus on pisut erinev: kollane toon on pisut heledam kui küpsetatud pirukal.

Külmutatud küpsetamata „Plăcintă dobrogeană“ välimus: ühes tükis, ühtlase pinnaga, jogurti- ja munaseguga kaetud tooreste taignalehtede tõttu värvuselt koorevalge.

3.2.2. Füüsikalised ja keemilised omadused

Üldrasv: min 8 % – max 25 % Niiskusesisaldus: min 30 % – max 50 % Soolasisaldus: min 1,5 % – max 2 % Valgud: min 8 % – max 13 % Täidis: min 55 % – max 70 %

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

„Plăcintă dobrogeană“ valmistamiseks on vajalikud järgmised toorained ja koostisosad: soolatud juust (telemea), kohupiim, nisujahu, munad, jogurt, vesi, päevalilleõli, veiniäädikas, sool.

3.4. Täpsustage tootmise erietapid, mis peavad toimuma määratletud geograafilises piirkonnas

Kõik „Plăcintă dobrogeană“ valmistamise etapid toimuvad määratletud geograafilises piirkonnas. „Plăcintă dobrogeană“ tootmise protsess koosneb järgmistest kindlatest etappidest: toorainete ja koostisainete vastuvõtmine, taigna valmistamine, taignalehtede venitamine, täidise valmistamine, täidise lisamine, jogurti- ja munaseguga katmine, küpsetamine ja eelküpsetamine, kiirkülmutamine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Märgistus peab sisaldama järgmist:

— toote nimetus „Plăcintă dobrogeană“, selle järel sõnad „Indicație Geografică Protejată“ (kaitstud geograafiline tähis) või lühend „IGP“ (KGT) (tõlgitud selle riigi keelde/keeltesse, kus toodet turustatakse);

— tooteliik (küpsetatud, külmutatud eelküpsetatud või külmutatud küpsetamata);

— tootja nimi;

— kontrolli- ja sertifitseerimisasutuse logo.

4. Geograafilise piirkonna täpne määratlus

Geograafiline piirkond koosneb kahest haldusüksusest: Tulcea maakond ja Constanța maakond vastavalt Rumeenia haldusjaotusele.

Mõlemad haldusüksused moodustavad ühtse piirkonna Kagu-Rumeenias, mida nimetatakse ka Dobrudžaks.

5. Seos geograafilise piirkonnaga

Põhjuslik seos geograafilise päritolu ja toote omaduste vahel tuleneb mainest, inimtegurist ja toote omadustest.

Toote maine on seotud selle ammust päritolu ja tuntust kirjeldavate ajalooliste tõenditega, mida on edasi antud suuliselt ning tulevaste põlvkondade tarbeks kogutud ning ajakirjadesse ja raamatutesse kirja pandud.

Toote ja geograafilise piirkonna seos on talletatud Evliya Celebi raamatus „Valori identitare în Dobrogea“ („Dobrudža identiteedi väärtused“), lk 44. Dobrudžas reisides vaimustasid Celebit „suured ujuvad veskid Doonaul, tõelised jahvatus- ja küpsetuskojad, kus jahvatatud jahu võluti leivaks ja plăcinte’ks“.

2009. aastal oli Cumpăna kommuuni seitsmenda lõikuspüha vaatamisväärsus läbi aegade suurim „Plăcintă dobrogeană“, mida kajastas kohalik ajaleht Ziua de Constanța 5. oktoobril 2009.

Ajakirja Ferma 15.–30. septembri 2018. aasta numbris (XX 16 (221), lk 128–129) on avaldatud artikkel „Plăcintă dobrogeană“ kohta, mida toodetakse üle 150 aasta. XXVI rahvusvahelisel näitusel ExpoAgroUtil avaldas päevalillekasvatuse rahvusvahelise liidu president erilist vaimustust „Plăcintă dobrogeană“ üle. Samas artiklis ütleb Rumeenia ajakirjanike liidu liige, et „Plăcintă dobrogeană“ kannab põlvest põlve edasi kohalikku traditsiooni.

Teises Ferma numbris (nr 7, 15.–30. aprill 2019) on märgitud, et toodet „Plăcintă dobrogeană“ reklaamiti Rumeenia turismiinfo ja reklaami keskuse (CNIPT) sügisüritusel Măcinis.

See traditsiooni ja pagarite kogemuse kombinatsioon on aidanud edendada „Plăcintă dobrogeană“ mainet ja tuntust nii Rumeenias (artikkel ajalehes Ziua de Constanța ja artiklid ajakirjas Ferma) kui ka kaugemal (näiteks Serbia ajakirjas Agroklub avaldatud artikkel).

Selle tulemusena on toote maine seostatav nimetusega ja geograafilise piirkonnaga (Dobrudža) ning seega turustatakse toodet nimega „Plăcintă dobrogeană“.

„Plăcintă dobrogeană“ valmistamisel on väga oluline inimtegur.

Taignalehti venitatakse ja kuivatatakse, kuni need on väga õhukesed, läbikumavad, elastsed ja kergelt läikivad – omadused, mida tunnevad ainult kohalikud inimesed.

Taignalehtede valmistamine sel viisil tagab, et küpsetatud tootel on leheline tekstuur ja maitse, ilma et taignalehti oleks spetsiaalselt volditud.

Täidise valmistamisel segab pirukameister juustu ja muna kokku ning tõstab segu raputava ja pillava käeliigutusega poolele taignalehele (kui taignaleht volditakse kokku) või kogu lehele (kui taignaleht keeratakse rulliks); neid võtteid on edasi antud põlvest põlve.

Kokkurullimine või -voltimine toimub ainult piki taignalehte. Pirukameistrid teavad, kui tihedalt tuleb täidisega lehti kokku rullida või voltida, et „Plăcintă dobrogeană“ konsistents jääks küpsetamisel õrn.

„Plăcintă dobrogeană“ erilisus tuleneb töövõtetest ja oskustest, mida antakse Dobrudžas edasi põlvest põlve. Taignalehti venitatakse tugevalt käega, ilma neid katki rebimata, mis näitab pirukameistri oskusi, nii nagu ka taignalehtede kokkurullimine ja -voltimine, sest „Plăcintă dobrogeană“ ei tohi küpsetusvormi paigutatuna välja näha korratu (rebitud), vaid peab olema katkematu spiraal, et säilitada õhulisus, mille annavad taignalehtede kokkurullimisel/-voltimisel tekkivad õhutaskud.

Sama liiki toodetest eristavad pirukat „Plăcintă dobrogeană“ järgmised eriomadused:

— ümar, kaaluga 500 – 2 000 g, pirukale annab kuju küpsetusvorm, milles seda küpsetatakse, kuna toode valatakse üle jogurti ja muna seguga, on selle pind ühtlane, poolläikiv, pruunistunud (kuid mitte kõrbenud) ja kuldkollane; küpsetatud toote värvus on pisut tumedam ja eelküpsetatud toote värvus tänu jogurti ja muna segule pisut heledam;

— viilutatuna näeb „Plăcintă dobrogeană“ teistest sama liiki toodetest erinev välja täidise õhulise struktuuri tõttu, mis on kohalike töövõtete tulemus;

— soolane maitse, mille annavad küpsetatud telemea juust, kohupiim, munad ja jogurt koos kerkimata taignalehtedega ning mis eristab seda teistest sama liiki toodetest;

— õhulisus, mille põhjustab eriliste võtete abil kokkurullimise/-voltimise käigus taignakihtide vahele jääv õhk ja mis eristab seda teistest sama laadi toodetest, millel on tihe, taignane täidis.

Toote muud omadused

„Plăcintă dobrogeană“ on seotud oluliste usupühade tähistamisega ja seetõttu kehtivad valmistamisel ja tarbimisel erireeglid. Uusaasta „Plăcintă dobrogeană“ valmistamise tsükkel on pikk, hõlmates kogu aastat. Pagaritoodet „Plăcintă dobrogeană“ valmistatakse terve suurele paastule eelneva nädala jooksul, jõulude ajal, kaitsepühaku päeval (hram) ja seoses perekondlike tähtpäevade kombestikuga, nagu pulmad ja nn pulmajärgne teisipäev, kui pruut pidi tavakohaselt oma „Plăcintă dobrogeană“ valmistama.

Kõik need erilised elemendid koos muudavad „Plăcintă dobrogeană“ teistest samalaadi toodetest erinevaks.

Viide tootespetsifikaadi avaldamisele

(viitemääruse artikli 6 lõike 1 teine lõik)

https://www.madr.ro/docs/ind-alimentara/2018/documentatie-placinta-dobrogeana/Caiet-de-sarcini-PLACINTA-DOBROGEANA-IGP.pdf.

(1) ELT L 343, 14.12.2012, lk 1.